《登师姑岩见城中大阅恍如阵蚁因思旧从戎吏亦》
宋代·蒲寿宬

晨起扪层巅，苍茫见尘市。
鼙鼓生远陴，壶蠭在幽耳。
遥知细柳屯，于时阅军士。
俯彼万铠群，微哉一窖蚁。
初集如慕膻，俄拥如聚米。
或圆如旋磨，或方如缘几。
隐隐床下声，牛斗差可拟。
未熟黄粱间，忽慢慢大槐里。
昔在群蚁中，不知蚁是己。
长揖谢孙穰，微笑辞翦起。
蛮触胡为哉，鸡虫今已矣。
醉眼未醒时，此真尺与咫。
更陟最上头，须弥亦芥子。

作者简介：名或作寿晟、寿峸。宋末阿拉伯人。与弟蒲寿庚至泉州贸易。度宗咸淳间，知梅州。益、广二王航海至泉州，时寿庚为泉州守，闭城不纳。寿宬密谕寿庚纳款于元，遂于景炎元年同降元朝。有《心泉学诗稿》。